‘Betogers’ teiken Modimolle-burgemeester; skole sluitDie polisie by ‘n groep betogers in Phagameng. Foto: Johann Abrie (DA-verteenwoordiger) Die burgemeester van Modimolle (Nylstroom), Elizabeth Lekalakala, se huis is Dinsdag in die vroeë oggendure deur ŉ groep beweerde betogers beskadig te midde van spanning in die gebied oor ŉ gebrek aan water. Die spanning het veroorsaak dat verskeie skole en ondernemings Dinsdag hul deure moes sluit. Kol. Ronel Otto, provinsiale polisiewoordvoerder van Limpopo, het gesê die aanval het tussen 24:00 en 02:00 plaasgevind. “Die eiendom is deur ŉ verskeidenheid voorwerpe beskadig. Die hek se ligte is stukkend geslaan, elektriese kabels is afgesny en die hek is vol duike geslaan,” het Otto gesê. “Niemand is tydens dié voorval beseer nie en niemand is nog in verband met die voorval in hegtenis geneem nie.” Otto het gesê die hoofpad tussen Phagameng en Modimolle is met bande wat aan die brand gesteek is, boomtakke, vullis en klippe versper. “Daar was ook pogings om die R101 tussen Modimolle en Naboomspruit te versper, maar die openbare-ordepolisie het dit reeds opgeruim en altesaam 14 mense is in hegtenis geneem.” Die verdagtes sal binnekort in die hof verskyn. Sy het gesê teen sonsopkoms het groepe mense steeds in Phagameng rondgestaan. “Die situasie is steeds gespanne.” Maroela Media het verneem die polisie moes van rubberkoeëls en traangas gebruik maak om die skare in bedwang te kry. Intussen het skole en ondernemings in Modimolle gesluit nadat gerugte versprei het dat betogers weer na die dorp gaan opruk. “Die meerderheid leerders het vandag by die huis gebly nadat ons gister gehoor het van die betoging. Daar het ŉ paar leerders vandag opgedaag, maar ons het hul ouers versoek om hulle te kom haal. Net die personeel is tans by die skool,” het Violet Tredway, ŉ sekretaresse by Laerskool Eenheid, aan Maroela Media gesê. ŉ Sekretaresse van Hoërskool Nylstroom het ook aan Maroela Media bevestig dat daar nie leerders by die skool is nie, net kernpersoneel. “Ons is met die ouers op ŉ SMS-stelsel in verbinding en hoop dat alle bedrywighede môre soos normaalweg sal voortgaan.” Maroela Media het Vrydag berig inwoners van Phagameng, buite Modimolle, betoog onder meer oor ŉ tekort aan water. Betogers het toe tydens ŉ beskermde optog na die munisipaliteit opgeruk om ŉ memorandum te oorhandig. Die optog het egter handuit geruk en die polisie moes in ŉ stadium met rubberkoeëls op betogers skiet om hulle in bedwang te bring. Patrick Shika, woordvoerder van die Modimolle-munisipaliteit, het Vrydag aan Maroela Media gesê die munisipaliteit is bewus van die waterprobleem in Phagameng. “Die Donkerpoortdam is slegs 32% vol en daar is al die afgelope twee maande probleme met die watertoevoer na veral uitbereiding agt en nege van Phagameng,” het Shika gesê. “Soms is die aanvraag na water meer as wat verskaf kan word en dan loop die reservoir gereeld leeg. Die munisipaliteit verskaf gereeld water met tenkwaens.” Hy het gesê die munisipaliteit werk saam met Magalies Water om vier boorgate in die omgewing te boor om beter waterverspreiding te verseker.